Den farlige offensivspiller er fortid i AaB efter vedvarende rygter om, at han har været på vej væk fra klubben. Få timer før transfervinduet lukker har AaB nemlig solgt Kasper Kusk til Silkeborg IF. Det bekræfter klubben på sin hjemmeside. - Vi ved alle, hvad Kasper indeholder som fodboldspiller, og når han toppræsterer, så har han nogle offensive spidskompetencer som få andre i 3F Superligaen kan matche, siger AaB’s sportschef Inge André Olsen. Kasper Kusk var den helt store profil, da AaB vandt Superligaen og pokalturneringen i 2014. Og nu bliver han så genforenet med AaB-træneren fra dengang, Kent Nielsen, som i dag har stor succes som træner i Silkeborg IF. De seneste sæsoner har Kasper Kusk haft meget svært ved at spille sig som fast mand i AaBs startopstilling og har ofte været henvist til en rolle som indhopper sidst i kampene. - Kasper har samlet set ydet et kæmpe bidrag til AaB’s historie, men vi må også erkende, at han i de seneste år og under flere forskellige cheftrænere i vores klub har haft vanskeligt ved at opnå kontinuerlig spilletid, hvorfor et skifte giver mening for alle parter, siger Inge André Olsen. 30-årige Kasper Kusk vendte i januar 2018 tilbage til AaB efter ophold hos FC København og hollandske FC Twente, hvortil AaB solgte offensivspilleren i juli 2014. - At forlade AaB efter så mange år er vemodigt, og jeg kommer da helt sikkert til at savne fans, holdkammerater og livet på Hornevej (AaB’s træningsanlæg, red.), siger Kasper Kusk. - AaB har givet mig meget, og der er mange i klubben, som jeg skylder en stor tak, men i fodbold går tingene hurtigt, og nu er der opstået en god mulighed, som jeg har valgt at forfølge, slutter Kasper Kusk. Kasper Kusk opnåede 252 officielle kampe og 60 scoringer for AaB.

Referat:
Kasper Kusk kom til AaB som 14-årig, men nu ser det ud til, at han har spillet sin sidste kamp for klubben.